Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1177/2002 σχετικά με προσωρινό αμυντικό μηχανισμό της ναυπηγικής βιομηχανίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ιστορικο

1. Μετά τη διαπίστωση ότι η Δημοκρατία της Κορέας δεν συμμορφώθηκε με τις διατάξεις των «Συμφωνημένων πρακτικών» σχετικά με την παγκόσμια ναυπηγική βιομηχανία (στο εξής: «τα συμφωνημένα πρακτικά»), που υπεγράφησαν στις 22 Ιουνίου 2000, το Συμβούλιο ενέκρινε στις 27 Ιουνίου 2002 τη λεγόμενη «διττή στρατηγική», την οποία πρότεινε η Επιτροπή. Η στρατηγική αυτή περιλαμβάνει δύο μέσα δράσης: (i) την άσκηση προσφυγής κατά της Δημοκρατίας της Κορέας στον Παγκόσμιο Οργανισμό Εμπορίου (ΠΟΕ) και (ii) την έγκριση της χορήγησης προσωρινών και περιορισμένων ενισχύσεων λειτουργίας προς εκτέλεση συμβάσεων στο πλαίσιο του «Προσωρινού αμυντικού μηχανισμού» (στο εξής: «ΠΑΜ»), προκειμένου να στηριχθούν τα κοινοτικά ναυπηγεία στα τμήματα εκείνα της αγοράς στα οποία έχουν επηρεασθεί αρνητικά από τον αθέμιτο ανταγωνισμό της Κορέας.

2. Ο ΠΑΜ θεσπίστηκε με τον κανονισμό (ΕΚ) αριθ. 1177/2002 του Συμβουλίου της 27ης Ιουνίου 2002 [1] (στο εξής: «ο κανονισμός για τον ΠΑΜ»). Ευθύς εξαρχής, ο εν λόγω μηχανισμός είχε χαρακτήρα εξαιρετικό, περιορισμένο και προσωρινό. Ως εκ τούτου, τόσο το πεδίο εφαρμογής του όσο και η χρονική του διάρκεια ήταν αυστηρώς περιορισμένα.

[1] ΕΕ L 172, 2.7.2002, σελ. 1.

3. Κατά πρώτον, επιλέξιμα για ενίσχυση είναι μόνο τα τμήματα εκείνα της αγοράς στα οποία αποδεδειγμένα η κοινοτική ναυπηγική βιομηχανία έχει υποστεί δυσμενείς συνέπειες εξαιτίας των αθέμιτων κορεατικών συναλλακτικών πρακτικών: πλοία μεταφοράς εμπορευματοκιβωτίων, δεξαμενόπλοια μεταφοράς χημικών και λοιπών προϊόντων και πλοία μεταφοράς υγροποιημένου φυσικού αερίου. Κατά δεύτερον, η ισχύς του μηχανισμού λήγει στις 31 Μαρτίου 2004, και τούτο επειδή κατά τον χρόνο έκδοσης του κανονισμού (ΕΚ) αριθ. 1177/2002 εκτιμάτο ότι η σχετική διαδικασία στον ΠΟΕ θα είχε ολοκληρωθεί μέχρι τη συγκεκριμένη ημερομηνία.

4. Πλην όμως, η διαδικασία αυτή έχει αποδειχθεί περισσότερο χρονοβόρα από ό,τι προβλεπόταν αρχικά, ενώ τα συμφωνημένα πρακτικά δεν έχουν ακόμη εφαρμοσθεί στην πράξη. Η έκθεση της αρμόδιας ειδικής ομάδας δεν αναμένεται να εκδοθεί πριν από τον Αύγουστο του 2004, ενώ η τελική απόφαση του δευτεροβάθμιου δικαιοδοτικού οργάνου θα εκδοθεί το ενωρίτερο στις αρχές του 2005.

5. Είναι ακόμη σκόπιμο να υπογραμμισθεί ότι, ευθύς εξαρχής, τα δύο μέσα δράσης που συναποτελούν τη διττή στρατηγική συνδέονταν στενά μεταξύ τους, ιδίως όσον αφορά τις χρονικές παραμέτρους. Σύμφωνα με τον κανονισμό για τον ΠΑΜ, ο μηχανισμός στήριξης θα ήταν δυνατό να ενεργοποιηθεί μόνον αφού η Επιτροπή θα είχε κινήσει ενώπιον του ΠΟΕ κατά της Κορέας διαδικασία για την επίλυση της διαφοράς, πράγμα που έγινε όντως στις 8 Οκτωβρίου 2002 [2]. Βάσει της ιδίας λογικής, προβλεπόταν ρητώς ότι ο μηχανισμός θα εφαρμοζόταν μόνο μέχρι την ολοκλήρωση ή την αναστολή της σχετικής διαδικασίας σε περίπτωση που η Κοινότητα έκρινε ότι τα συμφωνημένα πρακτικά είχαν εφαρμοσθεί στην πράξη (και πάντως όχι μετά τις 31/3/2004). Με άλλα λόγια, η διττή στρατηγική στηρίζεται στην ταυτόχρονη χρήση των δύο μέσων δράσης που περιλαμβάνει.

[2] Απόφαση της Επιτροπής, της 8ης Οκτωβρίου 2002, βάσει των διατάξεων του κανονισμού (EΚ) αριθ. 3286/94 του Συμβουλίου σχετικά με τις εμπορικές πρακτικές που ασκεί η Κορέα στις συναλλαγές στον τομέα των εμπορικών πλοίων (ΕΕ L 281, 19.10.2002, σελ. 15).

η προταση

6. Η Επιτροπή θεωρεί ότι είναι σκόπιμη η συνέχιση της «διττής στρατηγικής». Λόγω των καθυστερήσεων που παρατηρούνται σε σχέση με τη διαδικασία στον ΠΟΕ και τη συνεχιζόμενη παράλειψη της Δημοκρατίας της Κορέας να εφαρμόσει τα συμφωνημένα πρακτικά, προτείνεται η παράταση της ισχύος του κανονισμού για τον ΠΑΜ μέχρι τις 31 Μαρτίου 2005 το αργότερο.

7. Ο ΠΑΜ παραμένει ένα μέσο εξαιρετικού και πρόσκαιρου χαρακτήρα, που εστιάζεται σε πολύ συγκεκριμένες εμπορικές αιτιάσεις. Είναι σκόπιμο να επισημανθεί ότι, όπως προβλέπεται ήδη στον κανονισμό για τον ΠΑΜ, ο μηχανισμός στήριξης θα τεθεί εκτός εφαρμογής ενωρίτερα σε περίπτωση που ολοκληρωθεί η διαδικασία επίλυσης της διαφοράς ή εάν η Κοινότητα κρίνει ότι τα συμφωνημένα πρακτικά έχουν εφαρμοσθεί στην πράξη από την πλευρά της Κορέας.

2004/0008 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1177/2002 σχετικά με προσωρινό αμυντικό μηχανισμό της ναυπηγικής βιομηχανίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 87 παράγραφος 3 στοιχείο ε) και τα άρθρα 89 και 133,

την πρόταση της Επιτροπής [3],

[3] ΕΕ C , , σ. .

τη γνώμη του Ευρωπαϊκού Κοινοβουλίου [4],

[4] ΕΕ C , , σ. .

Εκτιμώντας τα εξής:

(1) Η Ευρωπαϊκή Επιτροπή και η κυβέρνηση της Δημοκρατίας της Κορέας υπέγραψαν στις 22 Ιουνίου 2000 τα συμφωνηθέντα πρακτικά σχετικά με την παγκόσμια ναυπηγική βιομηχανία (εφεξής "συμφωνηθέντα πρακτικά"), με σκοπό την αποκατάσταση θεμιτών και διαφανών όρων ανταγωνισμού. Ωστόσο, οι δεσμεύσεις που απέρρεαν από τα συμφωνηθέντα πρακτικά, ιδίως η δέσμευση για την εξασφάλιση ενός μηχανισμού αποτελεσματικής παρακολούθησης των τιμών, δεν εφαρμόσθηκαν στην πράξη από την κορεατική πλευρά και, κατά συνέπεια, δεν έχει ακόμη επιτευχθεί ικανοποιητικό αποτέλεσμα.

(2) Ως έκτακτο και προσωρινό μέτρο, και με σκοπό την υποστήριξη των κοινοτικών ναυπηγείων στους τομείς που έχουν υποστεί δυσμενείς επιπτώσεις υπό μορφήν υλικής ζημίας και σοβαρής βλάβης λόγω του αθέμιτου ανταγωνισμού της Κορέας, καθιερώθηκε προσωρινός αμυντικός μηχανισμός, με τον κανονισμό (ΕΚ) αριθ. 1177/2002, για περιορισμένα τμήματα της αγοράς και για περιορισμένη και σύντομη χρονική διάρκεια μόνο [5]. Ειδικότερα, η εφαρμογή του προσωρινού μηχανισμού ήταν επιτρεπτή μόνο αφού η Κοινότητα κίνησε διαδικασία επίλυσης διαφοράς κατά της Δημοκρατίας της Κορέας και θα έπαυε να είναι επιτρεπτή σε περίπτωση ολοκλήρωσης ή αναστολής της εν λόγω διαδικασίας επίλυσης διαφοράς.

[5] Κανονισμός (ΕΚ) αριθ. 1177/2002 του Συμβουλίου της 27ης Ιουνίου 2002 σχετικά με προσωρινό αμυντικό μηχανισμό της ναυπηγικής βιομηχανίας (ΕΕ L 172, 2.7.2002, σελ. 1.)

(3) Στις 8 Οκτωβρίου 2002, η Επιτροπή κίνησε διαδικασία επίλυσης διαφοράς κατά της Δημοκρατίας της Κορέας, ζητώντας την πραγματοποίηση διαβουλεύσεων κατά τα προβλεπόμενα στη συμφωνία του Παγκόσμιου Οργανισμού Εμπορίου για τους κανόνες και τις διαδικασίες επίλυσης διαφορών [6].

[6] Απόφαση της Επιτροπής, της 8ης Οκτωβρίου 2002, βάσει των διατάξεων του κανονισμού (EΚ) αριθ. 3286/94 του Συμβουλίου σχετικά με τις εμπορικές πρακτικές που ασκεί η Κορέα στις συναλλαγές στον τομέα των εμπορικών πλοίων (ΕΕ L 281, 19.10.2002, σελ. 15).

(4 Οι διαβουλεύσεις που πραγματοποιήθηκαν μεταξύ της Δημοκρατίας της Κορέας και της Κοινότητας κατ' εφαρμογή της ρηθείσας συμφωνίας του ΠΟΕ δεν οδήγησαν σε ικανοποιητική λύση. Στις 11 Ιουνίου 2003, η Κοινότητα υπέβαλε αίτηση στο όργανο επίλυσης διαφορών του ΠΟΕ για τη σύσταση ειδικής ομάδας με αντικείμενο τις αθέμιτες κορεατικές πρακτικές στον τομέα της ναυπηγικής βιομηχανίας.

(5) Η ισχύς του κανονισμού (ΕΚ) αριθ. 1177/2002 λήγει στις 31 Μαρτίου 2004. Η Δημοκρατία της Κορέας εξακολουθεί να μην έχει εφαρμόσει στην πράξη τις δεσμεύσεις της βάσει των συμφωνηθέντων πρακτικών, ενώ η σχετική διαδικασία επίλυσης διαφοράς στο πλαίσιο του ΠΟΕ δεν αναμένεται να τελεσφορήσει μέχρι την προαναφερθείσα ημερομηνία. Κατά συνέπεια, επιβάλλεται να παραταθεί η ισχύς του προσωρινού αμυντικού μηχανισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1177/2002 τροποποιείται ως εξής:

Το άρθρο 5 αντικαθίσταται από την εξής διάταξη:

"Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων, και λήγει στις 31 Μαρτίου 2005.".

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος